<classify> WATOTO sita wameuawa na wanne wamejeruhiwa kwa kucharangwa kwa panga.Mauaji hayo yamefanywa na mwanamke ambaye anaaminika ana matatizo ya akili.Mwanamke huyo aliyefahamika kwa jina la Nana Maganga 35 mkazi wa kijiji cha Luzuko kata ya Mizibaziba wilaya ya Nzega Mkoani Tabora, naye aliuawa wakati akidhibitiwa. Imeelezwa kuwa tukio hilo limetokea majira ya saa 11 alfajiri juzi. Aidha imefafanuliwa kuwa kati ya watoto hao sita, watano wakiwa ni wa kwake mwenyewe na mmoja ni mtoto wa kaka yake.Kamanda wa Polisi, Mkoa wa Tabora Emmanuel Nley akithibitisha kutokea kwa mauaji ya watu hao, alisema Nana kutokana na tatizo lake la ugonjwa wa akili alikwenda kwa mganga wa jadi ambaye ni shemeji yake kwa lengo la kupatiwa matibabu ndipo mkasa huo wa kuwakata kwa panga watoto wake ambao alikuwa amelala nao katika chumba kimoja ulipotokea.Kamanda Nley alisema kuwa waliomdhibiti Nana wakati akitekeleza mauaji hayo akiwemo shemeji yake, walidai walimdhibiti kwa kumfunga kamba ambapo baadaye mwenyewe alikunywa sumu na kupoteza maisha, jambo ambalo hata hivyo, kamanda Nley amelikanusha.Alisema jeshi la polisi linawashikilia watu watano akiwepo mume wa Nana na mganga wa jadi kwa tuhuma za kumuua Nana na kuongeza kuwa upelelezi wa tukio hilo unaendelea ili kujua nini chanzo cha mauaji hayo ambayo yamesababisha vifo vya watoto wadogo wasiokuwa na hatia.Aliwataja watoto hao kuwa ni pamoja na Pala Massanja3, Shija Dotto 2, Nyawele Dotto2 Sida Dotto5, Kulwa Dotto 4 Dotto Dotto 4 pamoja na Nana.Aidha, aliwataja watoto wengine waliojeruhiwa katika tukio hilo kuwa ni Kundi Dotto, Nembwa Dotto, Milembe Massanja pamoja na Mwashi Massanja.Mkuu wa wilaya ya Nzega, Godfrey Ngupulla alisema tukio hilo limeibua hisia kali kwa wananchi kwani haijawahi kutokea mauaji ya mama kuua watoto wake. Hata hivyo, aliwataka wananchi kuwapeleka hospitali wagonjwa wa akili ili kuepusha madhara yanayoweza kujitokeza.Ngupulla alisema mgonjwa huyo huenda alitumia dawa nyingi za miti shamba hadi kusababisha kuchanganyikiwa na kuanza kushambulia watoto na hatimaye kusababisha mauaji hayo ambayo yamechafua taswira ya wilaya ya Nzega.Mwenyekiti wa kijiji hicho, Jilatu Lukwizu alisema mgonjwa huyo alifika nyumbani kwa mganga huyo ambaye ni shemeji yake Massanja Gisengi majira ya saa mbili usiku ndipo walipofanya maandalizi ya kulala na watoto wake ambapo saa 11 alfajiri mama huyo alianza kuwashambulia kwa mapanga hadi kuwaua.Alisema kwa sasa wataanza kuweka vikao vya kijiji kutoa elimu dhidi ya wagonjwa wa akili ili wapelekwe kwenye vituo vya afya kwa matibabu zaidi ikiwa na kukaa nao kwa uangalizi mkubwa ili yasitokee mauaji ama madhara mengine kama haya ambayo yamegharimu maisha ya watu.  <topic>: KITAIFA 